Ди къуэш республикэхэм
Ахъшэ яIамэ…
Адыгей. Республикэм и Iэтащхьэ ТхьэкIушынэ Аслъэнджэрий Адыгейм и профсюзхэм я лIыкIуэхэм яIущIащ.
ЗэIущIэр нэхъыщхьэу зытепсэлъыхьар бюджет лэжьакIуэхэм я улахуэм хэгъэхъуэным теухуауэ Урысейм и Президентым къищта унафэр гъэзэщIэнымкIэ Адыгейм и правительствэм зэфIихыну къыпэщытхэрщ. А Iуэхур зэфIагъэкIын папщIэ республикэм сом мелуан 482-рэ хурикъуркъым. Ар къилъытэри, федеральнэ центрым Адыгейм сом мелуани 132-рэ хухихащ, ауэ иджыри Москва къыдэIэпыкъуну мэгугъэ.
— Ди жагъуэ зэрыхъущи, псори зэдгъэхъулIэнымкIэ хэкIыпIэхэр къыдомэщIэкI. Ауэ, гугъуехьхэр щыIэми, Iэмал къэгъуэтауэ унафэр гъэзэщIэн хуейщ, — жиIащ ТхьэкIушынэм.
Москва къокIуэ
Абхъаз. Президент Анкваб Александр лэжьыгъэ IуэхукIэ гъатхэпэм и 12-м Москва кIуэнущ.
МахуитIым къриубыдэу Абхъазым и Iэтащхьэр Урысейм и Президент Путин Владимир IущIэнущ. Ахэр тепсэлъыхьынущ лъэныкъуитIыр зэрызэдэлажьэм зэрызрагъэужьыну щIыкIэм.
УЭРДОКЪУЭ Женя.
